九月十日同尤延之觀浄慈新殿
作者：楊萬里
朝代：宋

paragraphs: 昨雨敗重九，謂併敗此行。
雲師出小譎，垂曉偷放晴。
初愁落君後，我反先出城。
竚立已小倦，喜聞馬來聲。
南山有新觀，大殿初落成。
入門山脊動，仰目天心橫。
柱起龍活立，簷飛鵬怒昇。
影入西湖中，失盡千峰稜。
天竺拉靈隠，駿奔總來庭。
老禪定何巧，幻此壯玉京。
書生茅三間，饑眠方曲肱。